วิรไท สันติประภพ สร้างบารมีสู่วังบางขุนพรหม
พล.ต.สรรเสริญ แก้วกำเนิด รองโฆษกประจำสำนักนายกรัฐมนตรี แถลงผลการประชุมคณะรัฐมนตรี (ครม.)
8 ก.ค. 2558

โดย...ทีมข่าวการเงินโพสต์ทูเดย์
พล.ต.สรรเสริญ แก้วกำเนิด รองโฆษกประจำสำนักนายกรัฐมนตรี แถลงผลการประชุมคณะรัฐมนตรี (ครม.) เมื่อวานนี้ว่า ครม.มีมติเห็นชอบให้ วิรไท สันติประภพ ดำรงตำแหน่งผู้ว่าการธนาคารแห่งประเทศไทย (ธปท.) ตามที่กระทรวงการคลังเสนอ โดยให้มีผลตั้งแต่วันที่ 1 ต.ค. 2558 เป็นต้นไป
หลังจากมีพระบรมราชโองการโปรดเกล้าฯ แต่งตั้งผู้ว่าการ ธปท.คนใหม่ วิรไทจะเป็นผู้ว่าการ ธปท.คนที่ 24 ต่อจากประสาร ไตรรัตน์วรกุล ทันที แต่ไม่อาจทำลายสถิติผู้ว่าการ ธปท.ที่มีอายุน้อยที่สุดในประวัติศาสตร์การเงินไทยของ ป๋วย อึ๊งภากรณ์ ลงไปได้
อำพน กิตติอำพน เลขาธิการ ครม. ในฐานะประธานคณะกรรมการ ธปท. กล่าวว่า วิรไทแม้จะมีอายุน้อยเมื่อเทียบกับต้องมานั่งตำแหน่งสำคัญของชาติ ก็ไม่เป็นอุปสรรค เพราะวิรไทได้ผ่านงานสำคัญมามาก เช่น เป็นคณะอนุกรรมการด้านการเงินการคลังของสำนักงานคณะกรรมการพัฒนาการเศรษฐกิจและสังคมแห่งชาติ (สศช.) มาตั้งแต่วิรไทอายุยังไม่ถึง 40 ปี และยังเคยผ่านงานสำคัญคือการทำงานที่กองทุนการเงินระหว่างประเทศ (ไอเอ็มเอฟ) มาก่อน
“คุณวิรไทไม่ใช่คนนอกคนแรกที่มาเป็นผู้ว่าการ ธปท. และผมเชื่อว่าคน ธปท.เป็นมืออาชีพที่สามารถทำงานร่วมกันได้ คุณวิรไทเป็นคนหนุ่มที่มีความรู้ คณะกรรมการสรรหาก็ดูองค์ประกอบอย่างรอบด้านแล้ว ผ่านขั้นตอนทุกอย่างมาอย่างสง่างาม” อำพน กล่าว
ดูเหมือนเส้นทางสู่วังบางขุนพรหมของวิรไทจะราบรื่น แต่ชีวิตจริงอาจไม่ได้โรยด้วยกลีบกุหลาบ เพราะองค์กรที่เป็นคลังสมองของชาติแห่งนี้ ล้วนเต็มไปด้วยยอดมนุษย์ที่มีพื้นฐานการศึกษาดีและมีชาติตระกูลสูง ดูเหมือนไม่มีปัญหาในเรื่องของการยอมรับคนนอกมาเป็นผู้ว่าการ ธปท. แต่การได้คนนอกมาเป็นผู้ว่าการ ธปท.ซะเป็นส่วนใหญ่ในรอบ 18 ปีที่ผ่านมา ทำให้คน ธปท.เองก็เหมือนทำงานไปอย่างไร้อนาคต เพราะในที่สุดแล้วก็ไม่อาจฝ่าด่านการเมืองได้รับการแต่งตั้งเป็นผู้ว่าการ ธปท.
สำหรับ วิรไท เอง คน ธปท.ส่วนหนึ่งก็ไม่ได้ยอมรับเพราะในช่วงที่เกิดวิกฤตเศรษฐกิจไทยจนต้องเข้าไปขอความช่วยเหลือจากไอเอ็มเอฟ วิรไทก็ยังเป็นทีมงานของไอเอ็มเอฟในการเข้ามากู้วิกฤตเศรษฐกิจไทย ก่อนที่จะได้รับการทาบทามจาก ธารินทร์ นิมมานเหมินท์ ซึ่งเป็น รมว.คลัง หลังวิกฤตต้มยำกุ้งชักชวนให้กลับมาทำงานในประเทศไทย
แหล่งข่าวจาก ธปท. เปิดเผยว่า ในช่วงนั้นไอเอ็มเอฟบังคับให้ดำเนินนโยบายตามแผนฟื้นฟูที่ก๊อบปี้มาจากเม็กซิโกทำให้เศรษฐกิจฟื้นตัวช้า ธุรกิจรายใหญ่และรายย่อย รวมทั้งสถาบันการเงินล้มระเนระนาด ซึ่งทางเจ้าหน้าที่ ธปท.ก็ทัดทานแต่ไม่ได้ผล สุดท้ายไอเอ็มเอฟก็ยอมรับว่าให้ยาผิด แต่ความเสียหายต่อเศรษฐกิจไทยเกิดขึ้นไปแล้ว
เจ้าหน้าที่ ธปท.หลายคนที่อยู่ในช่วงเวลาดังกล่าว ซึ่งขณะนี้ได้ขึ้นมาเป็นผู้บริหารระดับสูงของ ธปท.หลายคน อาจทำใจได้ยากที่จะยอมรับผู้ว่าการ ธปท.คนใหม่ แต่เรื่องนี้เป็นเรื่องที่วิรไทจะต้องแสดงภาวะผู้นำและสร้างบารมีขึ้นมาให้ได้ เหมือนผู้ว่าการ ธปท.คนนอกหลายคน เช่น ม.ร.ว.จัตุมงคล โสณกุล ม.ร.ว.ปรีดิยาธร เทวกุล และ ประสาร ที่ได้แสดงความแข็งแกร่งที่จะต่อสู้กับการเมืองจนคน ธปท.ให้การยอมรับอย่างสูง  
งานสำคัญที่ผู้ว่าการ ธปท. และทุกฝ่ายต้องร่วมกันคือการแก้ไขปัญหาเศรษฐกิจที่ขณะนี้มีปัญหามากมาย ทั้งวิกฤตภายนอกและปัญหาเศรษฐกิจภายในประเทศ ซึ่ง สมหมาย ภาษี รมว.คลัง การันตีว่า วิรไท เหมาะสมแล้วที่จะเป็นผู้ว่าการ ธปท.